遊太山四首 嶽下
作者：蘇轍
朝代：宋

paragraphs: 東來亦何求，聊欲觀海岱。
海西尚千里，將行勇還退。
岱陰即齊疆，南往曾歷塊。
春深草木長，山暖冰雪潰。
中巷無居人，南畝釋耕耒。
車徒八方至，塵坌百里內。
牛馬汗淋漓，綺紈聲綷縩。
喧闐六師合，洶湧衆流匯。
無復問誰何，但自舍耽愛。
龍鸞畫車服，貝玉飾冠佩。
驊騮蹴騰騫，幡旆飛晻曖。
腥羶及魚鼈，瑣細或蒲菜。
遊墯愧無齎，技巧窮殊態。
縱觀𥈭未已，精意殫一酹。
出門青山屯，繞廊遺迹昧。
登封尚壇壝，古觀寫旗隊。
戈矛認毫末，舒卷分向背。
雍容太平業，磊落豐碑在。
往事半蓬蒿，遺氓但悲慨。
回瞻最高峰，遠謝徂徠對。
欲將有限力，一放目所迨。
天門四十里，預恐雙足廢。
三宿遂徘徊，歸來欲誰懟。
前年道轘轅，直上嵩嶺背。
中休强飲食，莫宿時盥頮。
稍知天宇寬，不覺人寰穢。
歲時未云久，筋骸老難再。
山林無不容，疲薾坐自礙。
自知俗緣深，畢老守闤闠。
何當御清風，不用車馬載。